Fiesta pa'i maca Maija'quëre se̱ñu'u cajë Jerusalénna saisicohua'i ja̱'re co̱ni griego pa̱ije paë'ë.
Pa'icohua'ipi ja̱ohua'ipi Felipena tsio dani Betsaida Galilea aquëna se̱jë cahuë:
“Ëjaë,
yëquë Jesure ñañe yëyë.”
Ja̱je cajëna,
asani Felipepi sani Andrésni capi.
Cani yureta'a cayaohua'i Jesure sani cahuë.
Cajëna,
Jesupi ja̱ maca capi:
“Tsoe ti̱'api,
Maija'quë mamaquë de'oquërepa de'oja̱i maca.
Mësarute cayë,
trigo ca̱pi yejana to̱mema'co pani ja̱re te'e ca maca pa'io caraja̱icoa.
Ja̱je pa'iquëta'are i̱ti ca̱pi yejana to̱meni ju̱nita'a jaiye quë̱icoa,
i̱ti ñëpi mëani.
I̱ pa'iyere ai oiquë cato coa ne huesoja̱'quë api.
Ja̱je pa'iquëta'a iye yeja pa'iyere coequë cato ne de'huaquë pa'iji,
ti pani huesë ja̱'ñere.
Pa̱ipi yë'ëre necaiye yëni tuijë̱'ë,
yë'ëre.
Yë'ëre necaiquë cato,
yë'ë pa'i hue̱'ñare co̱ni pa'ija̱'quë api.
Pa̱ipi yë'ëre necaiquë pa'ito yë'ë ja'quëpi i̱te de'oquëre pa'ni caquë ñacaija̱'quë api.
Yure cato yë'ë ai oiyë.
¿Ja̱ do'ire ja'quëre ñeje ca ti̱'añe pa'iquë?
‘¿Ja'quë huasojë̱'ë,
yë'ëre yure tëto sai ja̱'ñere?’
Ja̱je ca ti̱'añe peoji.
Yë'ë cato ja̱re caquë daisiquë a'ë.
Ja'quë më'ë mamire jerepa de'o mami nejë'ë.”
Ja̱ maca asapi,
ma'tëmopi yë'ose'e pi̱siquëna:
“Tsoe de'oquëre pare nehuë.
Ja̱je pa'iquëta'are ti̱jupë de'oquëre pare ne co̱si'i.”
I̱ti maca nëcajë asasicohua'ipi cahuë,
mujuëpi pi̱siji.
Cajëna,
yecohua'ipi cahuë:
“Hui̱ñaëpi i̱ni cocare capi.”
Ja̱ maca Jesupi capi:
“Yë'ëni caquë iye yë'o pi̱siye pa̱pi.
Mësaru asa ja̱'ñere caquë iye yë'o pi̱sipi.
Yure a'ë,
iye yeja i̱o yo'ose'e ña de'hua cua̱ño ja̱ maca,
cui'ne yurepi iye yeja cua̱ñequëje̱ i̱ tutu nejo cua̱ñosiquë pa'ija̱'quë api.
Yë'ëpi cruzuna mëa deo cua̱ñosi maca si'ahua'ire tsi'so saosi'i yë'ëse'ena pa̱ire.”
Ja̱ quëayena pa̱i asahuë,
cruzuna ju̱'ija'quë a'ë caquë quëaye.
Pa̱ipi asani sa̱ñope sehuohuë:
“Yëquë cato yequë toyapë ñacohua'i a'ë,
Cristo ti ju̱'iñe peoji cayere.
¿Me yo'oquë më'ë Pa̱i Mamaquë cruzuna ju̱'ija'quë a'ë caquë'ni?
¿I̱quei'ni,
Pa̱i Mamaquë?”
Ja̱ maca Jesupi capi:
“Ja̱ yë'ta'a mësaru ja̱'re miañe pa'iji.
Ja̱ yë'ta'a miañe pa'i maca miañeja'a cu'ijë̱'ë,
neañepi tsio daiona,
merepa yo'oco'ni cajë ai cuasaye pa̱cohua'i.
Nea hue̱'ñaja'a cu'iquë cato i̱ sai hue̱'ña huesëquë coa saiji.
Miañe i̱tire pare pa'iyë cajë asajë̱'ë,
ja̱ yë'ta'a mësaru ja̱'re co̱ni miacai pa'i macapi.
Ja̱je pa'ijë yureta'a mia hue̱'ña pa'icohua'irepa po̱nëja'cohua'ipi.”
Ja̱je ca tëjini Jesús sani catipi,
i̱ohua'ire.